"Eu am un punct de vedere personal, am şi spus-o în timpul campaniei locale. Catedrala Mântuirii Neamului nu cred că trebuie finanţată din bani publici, atâta timp cât proiectul Catedralei nu a fost unul public. Bucureştiul, insist asupra acestui lucru, nu va fi îmbogăţit cu un mare monument de arhitectură, care să fie o mândrie pentru toţi bucureştenii, că sunt practicanţi ortodocşi sau nu, aşa cum se întâmplă bunăoară la Barcelona cu catedrala lui Gaudi, care e o bijuterie a oraşului, că e cineva catolic sau nu, contează prea puţin din acest punct de vedere. Deci va fi un monument care nu va îmbogăţi oraşul, nu s-a sfătuit Patriarhia cu nimeni când l-a proiectat aşa cum l-a proiectat, nu văd de ce ar trebui finanţat din bani publici", a argumentat Daniel Barbu marţi la RFI.

El susţine în schimb acordarea de fonduri pentru Mănăstirea Antim.

"În ceea ce priveşte finanţarea lucrărilor de la Antim, acolo e altă chestiune, fiind vorba de un monument istoric, cred că e datoria Primăriei să intervină pentru întreţinerea, restaurarea patrimoniului naţional şi cred că poate aloca fonduri, dacă e vorba cu adevărat de restaurarea bisericii, care este un splendid monument de arhitectură bucureşteană", a subliniat fostul ministru.

Printr-un proiect de modificare a bugetului Primăriei Generale a Capitalei, Gabriela Firea propune consilierilor generali ai Municipiului Bucureşti acordarea unui sprijin financiar în valoare de 15 milioane de lei, pentru continuarea lucrărilor la Catedrala Mântuirii Neamului, iar un alt sprijin financiar de 4,5 milioane de lei pentru Mănăstirea Antim. Administraţia Monumentelor şi Patrimoniului Turistic, din cadrul PMB, comunică aprobarea Primarului General pentru suplimentarea bugetului instituţiei cu aceste sume.

Momentan, reprezentanţii USB, PNL şi PMP din cadrul Consiliul General al Capitalei nu au stabilit dacă vor vota pentru aprobarea proiectul de modificare a bugetului.

Pentru ca această finanţare să fie aprobată, e nevoie de voturile a peste jumătate dintre consilierii care participă la şedinţă.

Proiectul de rectificare bugetară, prin care edilul general propune acordarea unei donaţii în valoare de 15 milioane de lei pentru construirea Catedralei Mântuirii Neamului, şi de 4,5 milioane de lei pentru Mănăstirea Antim, va fi analizat de Consiliul General al Municipiului Bucureşti joi, 11 august, în şedinţa convocată de la ora 12:00.